ದೇಶವನ್ನು ಉದ್ದೇಶಿ ಪ್ರಧಾನಿ ಮೋದಿ ಭಾಷಣ: ಏನ್ ಹೇಳಿದ್ರು ಗೊತ್ತಾ..? masthmagaa.com: ದೇಶದ ಜನರನ್ನುದ್ದೇಶಿಸಿ ಪ್ರಧಾನಿ ಮೋದಿ ಇವತ್ತು ಮಾತನಾಡಿದ್ದಾರೆ. ಈ ವೇಳೆ ದೇಶದ ಜನತೆಗೆ ಕೊರೋನಾಗೆ ಸಂಬಂಧಿಸಿದಂತೆ ಸಾಕಷ್ಟು ಸಲಹೆ, ಸಂದೇಶಗಳನ್ನು ನೀಡಿದ್ದಾರೆ. ಸದ್ಯ ದೇಶದಲ್ಲಿ ಕೊರೋನಾ ಹಾವಳಿ ಕಮ್ಮಿ ಇದೆ. ಲಾಕ್ಡೌನ್ ಅಂತ್ಯವಾಗಿರಬಹುದು. ಆದ್ರೆ ದೇಶದ ಜನ ಕೊರೋನಾ ಇಲ್ಲ ಅಂತ ತಿಳಿಯಬಾರದು. ಇದರಿಂದ ಸೋಂಕಿತರ ಸಂಖ್ಯೆ ಮತ್ತೆ ಹೆಚ್ಚಾಗುವಂತೆ ಮಾಡಬಾರದು. ಭಾರತದಲ್ಲಿ ಗುಣಮುಖ ಪ್ರಮಾಣ ಹೆಚ್ಚಿದೆ. ಭಾರತದಲ್ಲಿ ಪ್ರತಿ 10 ಲಕ್ಷ ಜನಸಂಖ್ಯೆಯಲ್ಲಿ 80 ಸೋಂಕಿತರು ಮೃತಪಡುತ್ತಿದ್ದಾರೆ. ಆದ್ರೆ ಅಮೆರಿಕ, ಬ್ರೆಜಿಲ್, ಸ್ಪೇನ್ ಮುಂತಾದ ದೇಶಗಳಲ್ಲಿ ಈ ಪ್ರಮಾಣ 600ಕ್ಕೂ ಹೆಚ್ಚಿದೆ. ದೇಶದಲ್ಲಿ ಕೊರೋನಾ ಪರೀಕ್ಷೆಗಳು ಶೀಘ್ರದಲ್ಲಿ 10 ಕೋಟಿ ದಾಟಲಿದೆ. ಹೆಚ್ಚೆಚ್ಚು ಕೊರೋನಾ ಪರೀಕ್ಷೆಗಳನ್ನ ನಡೆಸುತ್ತಿರೋದು ನಮ್ಮ ಬಲ. ಈ ಸಮಯ ಬೇಜವಾಬ್ದಾರಿ ತೋರಿಸುವುದಲ್ಲ. ಕೊರೋನಾ ಹೋಯ್ತು, ಕೊರೋನಾ ಬರಲ್ಲ ಅಂತ ತಿಳಿಯೋದು ಸರಿಯಲ್ಲ. ಒಂದ್ವೇಳೆ ಬೇಜವಾಬ್ದಾರಿಯಿಂದ ನಡೆದುಕೊಂಡರೆ, ಮಾಸ್ಕ್ ಇಲ್ಲದೆ ಹೊರಬಂದರೆ ನಿಮ್ಮನ್ನು ನೀವು ಅಪಾಯಕ್ಕೆ ತಳ್ಳುವುದಲ್ಲದೆ ನಿಮ್ಮ ಮನೆಯಲ್ಲಿರುವ ಮಕ್ಕಳು, ವಯಸ್ಸಾದವರನ್ನು ಕೂಡ ಅಪಾಯಕ್ಕೆ ತಳ್ಳುತ್ತೀರಿ. ಕೊರೋನಾಗೆ ಲಸಿಕೆ ಸಿಗುವವರೆಗೂ ಬೇಜವಾಬ್ದಾರಿ ಸಲ್ಲದು. ದೇಶದಲ್ಲಿ ಹಲವು ಲಸಿಕೆಗಳನ್ನು ಅಭಿವೃದ್ಧಿಪಡಿಸಲಾಗುತ್ತಿದೆ. ಇದರಲ್ಲಿ ಕೆಲವೊಂದು ಅಂತಿಮ ಹಂತದಲ್ಲಿದ್ದು, ಉತ್ತಮ ಫಲಿತಾಂಶ ನೀಡಿವೆ. ಇಂತಹ ಸಮಯದಲ್ಲಿ ಒಂದು ಸಣ್ಣ ಬೇಜವಾಬ್ದಾರಿ ಕೂಡ ಕೊರೋನಾ ವಿರುದ್ಧದ ಹೋರಾಟಕ್ಕೆ ಅಡ್ಡಿಪಡಿಸಬಹುದು. ಹೀಗಾಗಿ ಪದೇಪದೆ ಕೈಗಳನ್ನು ತೊಳೆಯಿರಿ, ಮಾಸ್ಕ್ ಧರಿಸಿ, ಮುಂಬರುವ ಹಬ್ಬಗಳಲ್ಲಿ ನಿಯಮಗಳನ್ನು ಪಾಲಿಸಿ. ಈ ಮೂಲಕ ಕೊರೋನಾವನ್ನು ನಿಯಂತ್ರಿಸಲು ಸಹಕರಿಸಿ. ಜನರಲ್ಲಿ ಮುಂಜಾಗ್ರತೆ ಮೂಡಿಸಲು ಮಾಧ್ಯಮಗಳು ಮತ್ತು ಸಾಮಾಜಿಕ ಜಾಲತಾಣಗಳು ಕೈಜೋಡಿಸಬೇಕು ಅಂತ ಪ್ರಧಾನಿ ನರೇಂದ್ರ ಮೋದಿ ಹೇಳಿದ್ರು. masthmagaa.com